  vk.com (Удмурт театр/Удмуртский театр) Анжелика Тихонова корреспондент Удмурт йӧскалык театрын Фёдор Достоевскийлэн «Кроткая» пьесаезъя ӟуч кылын кык ёзэн одӥг нимо спектакль (12+) пуктӥзы. Сое театрысь пуктӥсь режиссёр Владимир Сафонов дасяз. Ивортодэтъя «Удмуртия» агентстволэн корреспондентэз спектакльлэн валтӥсь репетицияз вуылӥз. Фёдор Достоевскийлэн «фантастической веросаз», кызьы сое ачиз автор нималляз, одӥгназы кылем, ог-огзэс валаны, кылыны быгатӥсьтэм кык адямиослэн кусыпъёссы возьматэмын. Сюжетъя куанер нылмурт ростовщикез яратӥз. Пиосмурт сыӵе бадӟым мылкыдлы дась вылымтэ ке но, сое кышно вайиз. Но ассэ вылӥе пуктӥз, ӟеч лэсьтӥсь карыса улӥз. Нош куке яратэмзэ валаз, бер ни вал. Валче улонзы туж умойтэм йылпумъяськиз. Пуктӥсь режиссёрлэн Владимир Сафоновлэн верамезъя, материал туж секыт, полифоничной, но со вакытэ ик туж туала, малпаськытӥсь, уго Фёдор Достоевский гожъяськись-философ, гожъяськись-психолог вал. « Котькуд режиссёрлэн песьтэрез вань, кытын со ассэ тулкымъятӥсь, шунтӥсь материалъёсты возе. Мынам сыӵе песьтэрам «Кроткая» 15 арлэсь кема кыллӥз. Мон со борды туж секытэн басьтӥськи но, тани со быдэсмиз. Мыным потэ, ваньмыз йӧно пӧрмиз » Владимир Сафонов, Удмурт йӧскалык театрысь пуктӥсь режиссёр Валтӥсь рольёсты – воргоронэз (ростовщикез) но нылмуртэз (солэсь кузпалзэ) – Максим Григорьев но Анастасия Шубина шудо. Кыкназы ик пусъё, та рольёсазы тужгес секытэз – геройёссэс асьсэлы матын карыны, валаны, лэсьтэм ужъёссыя соосты шонере поттӥсь валэктонъёс шедьтыны. « Ми турттӥськом ни шедьтыны (зэмлыксэ – ред.), малы ке шуоно милемлы сое шудоно, милемлы сое учкисьлы возьматоно, малы соос озьы каризы. Соин ик котькудӥзлэн аслаз оправданиез, шуод-а, мар-а, котькудӥз ачизъя оправдать каре аслэсьтыз геройзэ, героинязэ. Валамон, улонын но озьы ик. Али туж трос адямиос, семьяос куспамы ум вераськиське, ум адӟиське ог-огмес, ум кылӥське ог-огмес, со ваньмыз люкаське, люкаське но адямиос куспын борддор кылдэ шуод-а, мар-а. Озьы ик та спектакльын но » Анастасия Шубина, «Кроткая» спектакльын ростовщиклэн кышноезлэсь рользэ шудӥсь Артистъёс асьсэдыз геройёсынызы окадь уг каро.  « Мон улонын озьы ӧй лэсьтысал. Лыдӟыку малпаськод, малы, малы соос озьы каризы, малы соос озьы улӥзы, луэ вал ук пуксьыны, вераськыны, гань-гань улысалзы. <…> Улонын адямилэн вань ке кыӵе ке янгышез, со адями янгышсэ шӧдэ, вала янгышаз шуыса, но со ноку но уз вера со янгыш вал шуыса. Со шуэ мон янгышай, малы ке шуоно… со, со, со, тазьы, тазьы, озьы пӧрмиз. Со ялан оправдание шедьтэ. Татын но, мон малпасько, со вала янгышсэ, но озьы ке но вера, малы со озьы луиз » Максим Григорьев, «Кроткая» спектакльын ростовщиклэсь рользэ шудӥсь Нош мар луиз? Кызьы ваньмыз йылпумъяськиз? Луэ вал-а мукет сямен? Учкисьёс та юанъёслы валэктонъёс асьсэ кожазы утчано луозы. « Та спектакле лыктӥсь учкисьёс адӟемзылэсь но малпанъёссылэсь, кудъёсыз пуштроссэ валамзыя кылдозы шуыса оскисько, мылкыд мед басьтозы » Владимир Сафонов, Удмурт йӧскалык театрысь пуктӥсь режиссёр Спектакльлэн премьераез 25-26 южтолэзе луоз. Тодэ вайытом, Выль ар азьын Удмурт йӧскалык театрын Василий Шукшинлэн веросъёсызъя спектаклен тодматӥзы. Тегъёс: Удмуртия Ижкар Театр Лулчеберет Йӧскалыктеатр  